ועדת הכספים, כנסת 18, פרוטוקול מספר 115, 2009-07-12 10:30

משה גפני: בוקר טוב, אני מתכבד לפתוח את ישיבת ועדת הכספים.

משה גפני: על סדר היום שני סעיפים.

משה גפני: סעיף אחד, תקציב ועדת הבחירות המרכזית לכנסת התשע עשרה לשנת 2010.

משה גפני: הסעיף השני, הצעת חוק לתיקון פקודת מס הכנסה מס' 171 (הוראת שעה) התשס"ט – 2009.

משה גפני: אנחנו מתחילים בתקציב ועדת הבחירות המרכזית לכנסת התשע עשרה לשנת 2010.

משה גפני: גברת אדרי את מציגה את זה?

תמר אדרי: כן.

תמר אדרי: אני אציג.

תמר אדרי: קודם כל התקציב לשנת 2009 כבר אושר לפני הבחירות.

תמר אדרי: אנחנו מדברים על 2010.

תמר אדרי: ועדת הכספים של ועדת הבחירות דנה בתקציב ואישרה אותו ב-8 לחודש.

תמר אדרי: אנחנו מעבירים אליכם.

תמר אדרי: זה הוא בעצם תקציב של שנה שהיא איננה שנת בחירות.

תמר אדרי: שנה ראשונה של אחרי בחירות שבה אנחנו מצטיידים בכל הציוד לקלפיות כי אנחנו רוצים להיות ערוכים כמו שצריך על פי החוק וגם לרכוש כמות אדירה של נייר ופתקי הצבעה.

תמר אדרי: בעצם זו העבודה שלנו בבחירות.

תמר אדרי: זה תקציב שבין בחירות.

תמר אדרי: הוא לא גדול.

תמר אדרי: הוא בסך הכול בן 9935000 שקלים.

משה גפני: כמה עובדים יש בועדת הבחירות המרכזית?

תמר אדרי: עובדים בוועדה, מספר העובדים הוא 13.

תמר אדרי: אבל זה הרבה בחלקיות משרה.

תמר אדרי: בסך הכול יש תקנים שבעה וחצי.

תמר אדרי: יש שליש משרה, יש אפילו בשעות שזה עד רבע משרה.

תמר אדרי: לפי הצורך.

משה גפני: אין אפשרות גם לבדוק מה זה לעומת 2009 כי ב-2009 היה תקציב אחר לחלוטין.

תמר אדרי: זה תקציב אחר לגמרי.

תמר אדרי: אנחנו נתנו דברי הסבר למעשה לכל אחת מהפעולות שאנחנו מתכוונים לעשות.

משה גפני: מי מכין את התקציב הזה?

תמר אדרי: את התקציב מכין החשב של ועדת הבחירות.

תמר אדרי: החשב, אני, ראש אגף המשנה שהוא אחראי על הלוגיסטיקה.

תמר אדרי: זה מגיע לועדת כספים.

תמר אדרי: הפעם בגלל שהיא הורכבה מאוחר ולא היתה לנו עוד ועדת כספים כי הוועדה המסדרת לא הספיקה אז הנשיאות הגישה לוועדת הכספים.

תמר אדרי: הנשיאות זה מתוך 5 הסיעות הגדולות שמתוכם חברי כנסת.

תמר אדרי: הם דנו בזה כוועדת כספים בוועדה המסדרת.

תמר אדרי: אחר כך זה בא לנשיאות.

תמר אדרי: אחר כך זה בא למליאה.

משה גפני: יש גידול בשכר לעובדים האלה?

תמר אדרי: לא.

תמר אדרי: לא.

תמר אדרי: גם לא השתנה גודל הוועדה.

תמר אדרי: לא השתנה כלום.

משה גפני: יש לחברי הכנסת הערות על תקציב ועדת הבחירות המרכזית?

ציון פיניאן: היות והבחירות תתקיימנה בעוד ארבע שנים אז אפשר לאשר.

מולה: אנחנו מקווים מאוד.

תמר אדרי: רק להגיד שאם במקרה חס וחלילה יפרצו בחירות אז אנחנו מביאים תקציב נוסף.

תמר אדרי: זה תקציב לשנה שאיננה שנת בחירות.

תמר אדרי: אם פתאום יהיו בחירות אז יהיה כמובן תקציב של בחירות.

תמר אדרי: זה תקציב לפעולות השוטפות של הוועדה להכנות לקראת הבחירות.

תמר אדרי: זה תקציב קטן.

עמי צדיק: זה שעברתם מקום בכנסת הגדיל את ההוצאות?

תמר אדרי: הגדיל את ההוצאות כי אנחנו משלמים לכנסת עבור הארנונה ואנחנו משלמים לכנסת עבור תחזוקה.

ציון פיניאן: צריך להיערך או משהו?

משה גפני: לבחירות?

תמר אדרי: אנחנו נערכים כל הזמן.

משה גפני: אוקיי.

משה גפני: רבותיי, אני מבין שאין התנגדות לאישור התקציב?

משה גפני: טוב.

משה גפני: גברת אדרי מנכ"לית ועדת הבחירות המרכזית ככל הנראה בוועדת הכספים יש אמון מלא בך בתקציב שהעלית.

תמר אדרי: תודה רבה.

משה גפני: מי בעד אישור התקציב לוועדת הבחירות המרכזית לשנת 2010 בהנחה שאין בחירות ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: התקציב שאושר כפי שביקשתם ושיהיה בהצלחה.

משה גפני: אני באופן אישי רוצה שלא יהיו בחירות.

תמר אדרי: אנחנו עושים הכול כדי להיות מוכנים.

משה גפני: תודה רבה לכם.